DEĊIŻJONI TAL-KUMMISSJONI
tat-13 ta’ Settembru 2007
relatata ma’ proċedura skond l-Artikolu 81 tat-Trattat KE
(Każ COMP/E-2/39.142 - Toyota)
(notifikata taħt id-dokument numru C(2007) 4273)
(It-Test bl-Ingliż biss huwa awtentiku)
(2007/831/KE)
(1)
Din id-Deċiżjoni, li ġiet adottata skond l-Artikolu 9(1) tar-Regolament tal-Kunsill (KE) Nru 1/2003 tas-16 ta’ Diċembru 2002 dwar l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (1) hija indirizzata lil Toyota Motor Europe NV/SA (minn hawn ‘il quddiem: “Toyota”) u tikkonċerna l-provvista ta’ informazzjoni teknika għat-tiswija tal-vetturi tal-marka Toyota (2).
(2)
L-informazzjoni teknika tikkonsisti f’data, fi proċessi u f’istruzzjonijiet li huma meħtieġa sabiex jiġu kkontrollati, msewwija u sostitwiti partijiet difettużi/miksura/użati ta’ vettura bil-mutur jew sabiex jissewew ħsarat fi kwalunkwe waħda mis-sistemi tal-vettura. L-informazzjoni teknika tinkludi seba’ kategoriji prinċipali:
-
il-parametri bażiċi (id-dokumentazzjoni tal-valuri ta’ referenzi u l-punti fissi tal-valuri kollha li jistgħu jitkejlu li jikkonċernaw il-vettura, bħas-settings tat-torque, il-qisien ta’ l-ikklerjar tal-brejkijiet (brake clearance measurements), il-pressjonijiet idrawliċi u pnewmatiċi);
-
id-dijagrammi u d-deskrizzjonijiet ta’ stadji f’operazzjonijiet ta’ tiswija u ta’ manutenzjoni (manwali għas-servizz, dokumenti tekniċi bħala pjanijiet ta’ ħidma, deskrizzjonijiet ta’ għodod li jintużaw biex titwettaq tiswija partikolari, u dijagrammi bħall-iskematiċi tal-wajers jew l-idrawlika);
-
l-ittestjar u d-dijanjosi (inklużi l-kodiċijiet tal-ħsarat/tat-trouble-shooting, is-softwer u informazzjoni oħra meħtieġa sabiex jiġu dijanjostikati ħsarat fuq il-vetturi) - ħafna minn din l-informazzjoni, imma mhux kollha, tinsab f’għodod elettroniċi speċjalizzati;
-
il-kodiċijiet, is-softwer u informazzjoni oħra meħtieġa għar-ri-programmazzjoni, għar-ri-setting jew għar-ri-inizjalizzazzjoni ta’ l-unitajiet ta’ kontroll elettroniċi (“ECUs”) li jkun hemm fuq vettura. Din il-kategorija hija marbuta ma’ dik preċedenti, billi ta’ spiss l-istess għodod elettroniċi jintużaw sabiex tkun dijanjostikata ħsara, u mbagħad isiru l-aġġustamenti meħtieġa permezz ta’ l-ECUs biex tiġi rranġata;
-
l-informazzjoni dwar partijiet tal-bdil, inklużi l-katalogi tal-parts bil-kodiċijiet u bid-deskrizzjonijiet, u l-metodi ta’ identifikazzjoni tal-vettura (jiġifieri, id-data relatata ma’ vettura speċifika li permezz tagħha sewwej ikun jista’ jidentifika l-kodiċijiet individwali għall-parts imwaħħla waqt l-assemblaġġ tal-vettura, u jidentifika l-kodiċijiet korrispondenti għal parts ta’ sostituzzjoni oriġinali u kompatibbli għal dik il-vettura speċifika);
-
informazzjoni speċjali (avviżi ta’ tfakkira u notifika ta’ ħsarat frekwenti);
-
materjali ta’ taħriġ.
(3)
F’Diċembru 2006, il-Kummissjoni bdiet proċeduri, u indirizzat valutazzjoni preliminari lil Toyota, li kienet tinkludi l-fehma preliminari li l-ftehimiet ta’ Toyota ma’ l-imsieħba fis-servizz ta’ wara l-bejgħ tagħha qajmu tħassib dwar il-kompatibbiltà tagħhom ma’ l-Artikolu 81(1) tat-Trattat KE.
(4)
Fil-valutazzjoni preliminari tal-Kummissjoni, donnu li Toyota naqset milli tirrilaxxa ċerti kategoriji ta’ informazzjoni teknika dwar it-tiswijiet ferm wara tmiem il-perjodu transitorju pprovdut fir-Regolament tal-Kummissjoni (KE) Nru 1400/2002 tal-31 ta’ Lulju 2002 dwar l-applikazzjoni ta’ l-Artikolu 81(3) tat-Trattat fuq kategoriji ta’ ftehim vertikali u prattiċi miftiehma fis-settur tal-vetturi bil-mutur (3). Barra minn hekk, fiż-żmien meta tnediet l-investigazzjoni tal-Kummissjoni, Toyota kienet għadha ma stabbilitx sistema effettiva sabiex is-sewwejja indipendenti jkunu jistgħu jkollhom aċċess għal informazzjoni teknika dwar it-tiswijiet b’mod li jkun separat (unbundled). Għalkemm matul l-investigazzjoni tal-Kummissjoni, Toyota tejbet l-aċċessibilità ta’ l-informazzjoni teknika tagħha, prinċipalment billi żiedet l-informazzjoni disponibbli fuq is-sit web ta’ informazzjoni teknika magħruf bħala s-sit web TechDoc (“is-sit web TI”) u billi żiedet il-firxa ta’ mudelli koperti minn dan is-sit web, l-informazzjoni li tqiegħdet għad-dispożizzjoni tas-sewwejja indipendenti donnha xorta baqgħet mhux kompluta.
(5)
Dik il-valutazzjoni preliminari sabet li s-swieq preliminari affetwati mill-prattika in kwistjoni kienu s-suq għall-provvista tas-servizzi ta’ tiswija u ta’ manutenzjoni għall-karozzi tal-passiġġieri, u s-suq għall-provvista ta’ informazzjoni teknika lis-sewwejja. In-netwerks awtorizzati tat-Toyota kellhom numru ferm kbir ta’ ishma mis-suq fl-ewwel wieħed minn dawn is-swieq, filwaqt li fit-tieni, Toyota kienet l-unika fornitriċi li setgħet toffri l-informazzjoni teknika kollha meħtieġa mis-sewwejja tal-vetturi tagħha.
(6)
Essenzjalment, il-ftehimiet ta’ servizz u ta’ distribuzzjoni tal-parts ta’ Toyota jeħtieġu li l-membri tan-netwerks awtorizzati tagħha jwettqu firxa sħiħa ta’ servizzi ta’ tiswija speċifiċi għall-marka, u jagħmluha ta’ bejjiegħa bl-ingrossa ta’ partijiet tal-bdil. Il-Kummissjoni hija mħassba li effetti negattivi possibbli li ġejjin minn tali ftehimiet jistgħu jissaħħu min-nuqqas ta’ Toyota li tipprovdi lil sewwejja indipendenti b’aċċess xieraq għall-informazzjoni teknika biex b’hekk teskludi d-ditti li jkunu lesti u disponibbli joffru servizzi ta’ tiswija permezz ta’ mudell kummerċjali differenti.
(7)
Il-konklużjoni preliminari tal-Kummissjoni kienet li l-arranġamenti ta’ Toyota sabiex tipprovdi l-informazzjoni teknika tagħha lis-sewwejja indipendenti ma kinux jikkorrispondu għall-ħtiġiet ta’ dawn ta’ l-aħħar la rigward l-ambitu ta’ l-informazzjoni disponibbli u lanqas rigward l-aċċessibbiltà għaliha, u li tali prattika, flimkien ma’ prattiċi simili minn manifatturi oħra tal-karozzi, setgħu jikkontribwixxu għal tnaqqis fil-pożizzjoni tas-suq tas-sewwejja indipendenti. Imbagħad, dan seta’ jikkawża dannu konsiderevoli għall-konsumaturi f’termini ta’ tnaqqis sinifikanti fl-għażla ta’ partijiet tal-bdil, prezzijiet ogħla għal servizzi ta’ tiswija, tnaqqis fl-għażla ta’ fejn titwettaq din it-tiswija, kwistjonijiet ta’ sikurezza potenzjali, u nuqqas ta’ aċċess għal ħwienet tat-tiswija innovattivi.
(8)
Barra minn hekk, in-nuqqas apparenti min-naħa ta’ Toyota li tipprovdi lil sewwejja indipendenti b’aċċess xieraq għall-informazzjoni teknika jista’ jipprevjeni li l-ftehimiet ma’ l-imsieħba fis-servizz ta’ wara l-bejgħ tagħha jibbenefikaw mill-eżenzjoni mogħtija mir-Regolament (KE) Nru 1400/2002, peress li skond l-Artikolu 4(2) tar-Regolament, l-eżenzjoni mogħtija hemmhekk ma tapplikax fejn il-fornitur tal-vetturi bil-mutur jirrifjuta li jagħti aċċess lil operaturi indipendenti għal kwalunkwe informazzjoni teknika, tagħmir dijanjostiku u ta’ xort’oħra, għodod, inkluż kwalunkwe softwer rilevanti, jew taħriġ meħtieġ għat-tiswija u għall-manutenzjoni ta’ dawn il-vetturi bil-mutur. Kif ġie ċċarat fil-premessa 26 tar-Regolament, il-kundizzjonijiet ta’ aċċess ma jridux jiddiskriminaw bejn operaturi awtorizzati u dawk indipendenti.
(9)
Fl-aħħarnett, il-Kummissjoni waslet għall-fehma preliminari li fil-kuntest ta’ nuqqas ta’ aċċess għal informazzjoni teknika dwar it-tiswijiet, ma kienx probabbli li l-ftehimiet bejn Toyota u s-sewwejja awtorizzati tagħha se jibbenefikaw mid-dispożizzjoni ta’ l-Artikolu 81(3).
(10)
Fit-22 ta’ Jannar 2007, Toyota offriet impenji lill-Kummissjoni sabiex tissodisfa t-tħassib rigward il-kompetizzjoni li kien indirizzat fil-valutazzjoni preliminari.
(11)
Skond dawn l-impenji, il-prinċipju li jiddetermina l-ambitu ta’ l-informazzjoni li għandha tiġi pprovduta huwa dak tan-nuqqas ta’ diskriminazzjoni bejn is-sewwejja indipendenti u dawk awtorizzati. F’dan id-dawl, Toyota se tiżgura li l-informazzjoni teknika, l-għodod, it-tagħmir, is-softwer u t-taħriġ kollu meħtieġ għat-tiswija u għall-manutenzjoni tal-vetturi tagħha li tiġi pprovduta lis-sewwejja awtorizzati u/jew lill-importaturi indipendenti fi kwalunkwe Stat Membru ta’ l-UE minn jew f’isem Toyota jitqiegħdu wkoll għad-dispożizzjoni tas-sewwejja indipendenti.
(12)
L-impenji jispeċifikaw li “l-informazzjoni teknika”, fit-tifsira ta’ l-Artikolu 4(2) tar-Regolament (KE) Nru 1400/2002, tinkludi l-informazzjoni kollha pprovduta lis-sewwejja awtorizzati għat-tiswija jew għall-manutenzjoni tal-vetturi Toyota. Eżempji partikolari jinkludu softwer, kodiċijiet ta’ ħsarat u parametri kollha, flimkien ma’ aġġornamenti, li huma meħtieġa sabiex issir ħidma fuq l-unitajiet ta’ kontroll elettroniċi (ECUs) ħalli jiġu introdotti jew jergħu jiġu stabbiliti s-settings irrakkomandati minn Toyota, metodi ta’ identifikazzjoni tal-vetturi, katalogi tal-parts, soluzzjonijiet ta’ ħidma li jirriżultaw minn esperjenza prattika u li jkunu relatati ma’ problemi li tipikament jaffetwaw mudell jew lott partikolari, u avviżi ta’ tfakkira kif ukoll avviżi oħra li jidentifikaw tiswijiet li jistgħu jitwettqu mingħajr ħlas fin-netwerk tat-tiswija awtorizzata.
(13)
L-aċċess għal għodod jinkludi aċċess għal għodod dijanjostiċi elettroniċi u għodod oħra ta’ tiswija, flimkien ma’ softwer relatat, inklużi l-aġġornamenti perjodiċi tiegħu, u servizzi ta’ wara l-bejgħ għal tali għodod.
(14)
L-impenji għandhom jorbtu lil Toyota u lill-intrapriżi konnessi magħha imma m’għandhomx ikunu direttament vinkolanti fuq l-importaturi indipendenti tal-marki tal-vetturi Toyota, magħrufa bħala “kumpaniji nazzjonali ta’ kummerċjalizzazzjoni u ta’ bejgħ mhux affiljati” (“NMSCs mhux affiljati”). F’dawk l-Istati Membri fejn Toyota tqassam il-vetturi tagħha permezz ta’ NMSCs mhux affiljati, Toyota qablet li tagħmel mill-aħjar li tista’ biex tobbliga kuntrattwalment lil dawn l-intrapriżi biex jipprovdu lil Toyota bi kwalunkwe informazzjoni teknika jew verżjoni lingwistika ta’ informazzjoni teknika li pprovdew lis-sewwejja awtorizzati fl-Istat Membru kkonċernat. Toyota timpenja ruħha li tqiegħed, mingħajr dewmien, din l-informazzjoni teknika jew il-verżjonijiet lingwistiċi fuq is-sit web TI tagħha.
(15)
Skond il-premessa 26 tar-Regolament 1400/2002, Toyota mhix obbligata li tipprovdi lis-sewwejja indipendenti b’informazzjoni teknika li permezz tagħha parti terza tkun tista’ tevita jew iżżarma apparati kontra s-serq abbord il-vettura u/jew tirrikalibra (4) apparati elettroniċi, jew tbagħbas apparati li jillimitaw ir-rendiment ta’ vettura. L-impenji jinnotaw li hekk kif jiġri għal kwalunkwe eċċezzjoni fil-liġi ta’ l-UE, il-premessa 26 għandha tiġi interpretata b’mod dejjaq, u jekk Toyota kellha tinvoka din l-eċċezzjoni bħala raġuni sabiex tirrifjuta li tagħti kwalunkwe informazzjoni teknika lis-sewwejja indipendenti, tkun impenjat ruħha li tiżgura li l-informazzjoni li ġiet irrifjutata tkun limitata għal dak li huwa meħtieġ sabiex tkun ipprovduta l-protezzjoni deskritta fil-premessa 26, u li n-nuqqas ta’ l-informazzjoni in kwistjoni ma jipprevjenix lis-sewwejja indipendenti milli jwettqu operazzjonijiet għajr dawk elenkati fil-premessa 26, inkluża ħidma fuq apparati bħall-ECUs tal-ġestjoni tal-magna, l-airbags, il-pre-tensioners (it-tagħmir ta’ qabel ma tiġi miżjuda t-tensjoni) taċ-ċinturin tas-sit, jew elementi ta’ tiskir ċentrali.
(16)
L-Artikolu 4(2) tar-Regolament 1400/2002 jipprovdi li l-informazzjoni teknika trid tkun disponibbli b’mod li jkun proporzjonat għall-ħtiġiet tas-sewwejja indipendenti. Dan jimplika kemm li l-informazzjoni trid tkun isseparata (unbundled) kif ukoll ipprezzar li jqis sakemm is-sewwejja indipendenti jużaw l-informazzjoni.
(17)
Skond dan il-prinċipju, l-impenji jispeċifikaw li Toyota se tinkludi fuq is-sit web TI l-informazzjoni teknika kollha relatata ma’ mudelli mnedija wara l-1 ta’ Jannar 1997, u se tiżgura li l-informazzjoni teknika aġġornata kollha tkun fuq is-sit web TI jew fuq kwalunkwe sit suċċessur il-ħin kollu. Barra minn hekk, Toyota se tiżgura li s-sit web jista’ jinstab faċilment il-ħin kollu u li dan jipprovdi livell ekwivalenti ta’ rendiment għall-metodi li jintużaw biex tkun ipprovduta informazzjoni teknika lill-membri tan-netwerks awtorizzati tagħha. Meta Toyota jew intrapriża oħra li qed taġixxi f’isem Toyota tagħmel biċċa informazzjoni teknika disponibbli lis-sewwejja awtorizzati f’lingwa partikolari ta’ l-UE, Toyota se tiżgura li din il-verżjoni lingwistika ta’ l-informazzjoni titqiegħed mingħajr dewmien fuq is-sit web TI.
(18)
Rigward informazzjoni teknika li tikkonċerna mudelli mnedija minn Toyota mill-1 ta’ Jannar 1997 u qabel l-1 ta’ Jannar 2000, Toyota impenjat ruħha li tqiegħdha fuq is-sit web TI sal-31 ta’ Diċembru 2007.
(19)
L-impenji jispeċifikaw li l-istruttura tal-ħlasijiet ta’ aċċess ta’ Toyota għas-sit se tkun ibbażata fuq l-ispiża li s-sewwejja awtorizzati jkollhom għal abbonament annwali ma’ l-intranet ta’ Toyota, jiġifieri ta’ € 2 400. Madankollu, sabiex ikun irrispettat ir-rekwiżit ta’ proporzjonalità stabbilit fir-Regolament, Toyota taqbel li tipprovdi diviżjoni pro rata f’perjodi ta’ żmien ta’ kull xahar, ta’ kull ġimgħa, ta’ kuljum, ta’ kull erba’ sigħat, ta’ kull tliet sigħat, ta’ kull sagħtejn, u ta’ kull siegħa bi prezz ta’ € 3 għal kull siegħa, € 6 għal kull sagħtejn, € 9 għal kull tliet sigħat, € 12 għal kull erba’ sigħat, € 16 għal kuljum, € 72 għal kull ġimgħa u € 240 għal kull xahar. Toyota taqbel li, kemm idumu validi l-impenji, iżżomm din l-istruttura tal-ħlasijiet ta’ aċċess, u li mhux se żżid il-livelli tal-ħlasijiet ‘il fuq mir-rata medja ta’ l-inflazzjoni fl-UE.
(20)
L-impenji ta’ Toyota huma mingħajr preġudizzju għal kwalunkwe rekwiżit kurrenti jew futur stabbilit mill-Komunità jew mid-dritt nazzjonali li jista’ jestendi l-ambitu ta’ l-informazzjoni teknika li Toyota għandha tipprovdi lill-operaturi indipendenti u/jew jista’ jistabbilixxi modi aktar favorevoli biex tali informazzjoni tkun ipprovduta.
(21)
Toyota impenjat ruħha li timplimenta proċedura speċifikata biex tieħu ħsieb l-ilmenti, li tista’ tiġi applikata sabiex jiġi trattat kwalunkwe ilment li jagħmel sewwej indipendenti jew kwalunkwe assoċjazzjoni ta’ sewwejja indipendenti stabbiliti fl-Unjoni Ewropea rigward aċċess għal informazzjoni teknika.
(22)
Skond din il-proċedura, wara notifika inizjali, il-kumpanija nazzjonali ta’ kummerċjalizzazzjoni u ta’ bejgħ (“NMSC”) l-ewwel se tieħu ħsieb kwalunkwe lment fuq il-livell tagħha, bil-ħatra ta’ persuna li se tieħu ħsieb l-ilment. Din il-persuna li se tieħu ħsieb l-ilment se tinvestiga l-ilment, tipprovdi informazzjoni jew spjegazzjoni addizzjonali u/jew tipproponi soluzzjoni lil min għamel l-ilment. Jekk il-persuna li tieħu ħsieb l-ilment u l-persuna li tagħmel l-ilment ma jaslux għal ftehim rigward l-ilment, il-persuna li tieħu ħsieb l-ilment għandha tirreferi immedjatament l-ilment lill-faċilità ta’ helpdesk imwaqqfa minn Toyota, ħlief jekk in-nuqqas ta’ ftehim ikun ir-riżultat ta’ nuqqas ta’ reazzjoni mis-sewwej indipendenti jew mill-assoċjazzjoni ta’ sewwejja indipendenti. Toyota mbagħad se tinvestiga l-kwistjoni u jew tikkonferma l-pożizzjoni tal-persuna li ħadet ħsieb l-ilment jew tipproponi soluzzjoni alternattiva. Fil-każ li Toyota u l-persuna li tagħmel l-ilment ma jirnexxilhomx jilħqu ftehim rigward l-ilment, Toyota timpenja ruħha li taċċetta arbitraġġ. Ikun xi jkun il-każ, il-persuna li tagħmel l-ilment tista’ titlob tali arbitraġġ 20 jum tan-negozju wara n-notifika inizjali ta’ l-ilment tagħha lil NMSC.
(23)
Dan l-arbitraġġ se jkun irregolat mir-regoli nazzjonali rispettivi ta’ arbitraġġ u t-tribunal ta’ arbitraġġ se jikkonsisti minn tliet arbitri maħtura skond dawn ir-regoli. Il-post ta’ l-arbitraġġ se jkun fl-Istat Membru fejn tinsab is-sede rreġistrata tal-persuna li għamlet l-ilment. Il-lingwa tal-proċeduri ta’ arbitraġġ għandha tkun il-lingwa uffiċjali fil-post ta’ l-arbitraġġ. L-arbitraġġ mhu se jippreġudika l-ebda dritt li tkun ippreżentata applikazzjoni quddiem il-qorti nazzjonali kompetenti.
(24)
Id-deċiżjoni ssib li, minħabba l-impenji, m’għadx hemm aktar raġunijiet biex tittieħed azzjoni min-naħa tal-Kummissjoni. L-impenji se jkunu vinkolanti sal-31 ta’ Mejju 2010.
(25)
Il-Kumitat Konsultattiv dwar il-Prattiki Restrittivi u l-Pożizzjonijiet Dominanti ħareġ opinjoni favorevoli fid-9 ta’ Lulju 2007.